عبد الواحد بلقزيز، تولد ف 5 يوليوز 1939 ف مراكش ؤ مات ف 19 أكتوبر 2021 ف رباط، هو محامي ؤ سياسي ؤ ديپلوماسي مغريبي. كان لامين لعام تامن د لمنضمة د لمؤتمر لإسلامي من 2001 إلى 2004. تولد عبدلواحد بلقزيز ف 5 يوليوز 1939 ف مراكش. قرا ف لكوليج د سيدي محمد ف نفس لمدينة ؤ ليسي مولاي يوسف ف رباط. قرا لقانون ف كلية لحقوق د جاميعة محمد لخاميس ف رباط، ؤ خدا دوكتورا ف لقانون من لجاميعة د رين ف فرانصا. خدم بلقزيز ف مناصب مختالفة ف بزاف د لمؤسسات تعليمية ؤ لقانونية ؤ حتا ف لجنات وزارية من 1963 ل 1977. ف عام 1977، تعين سفيرا ف لعيراق. ؤ خدا لمنصب د وزير لإعلام ف لحوكومة د محمد لمعطي بوعبيد من 27 مارس 1979 إلى 5 أكتوبر 1981. تزاد ليه موراها لقطاع د شبيبة ؤ رياضة ف 5 نونبر 1981 مور تعديل لحوكومي ؤ بقا ف لمنصب حتال 30 نونبر 1983، فين تعين وزير د لخاريجية ؤ بقا حتال 18 فبراير 1985. مورما سالا لخدامي لوزارية، رجع يخدم ف لجاميعات. كان عميد ديال جاميعة لحسن تاني ف دار لبيضا (1985–1992)، جاميعة بن طفيل ف قنيطرة (1992–1997)، ؤ جاميعة محمد لخاميس ف رّباط (1997–2000).